**Christian Albert Theodor Billroth** (\* 26. apríl 1829, Bergen auf Rügen, Nemecko – † 6. február 1894, Opatija, Chorvátsko) bol nemecko-rakúsky lekár, významný chirurg 19. storočia, rozvinul hlavne brušnú chirurgiu.

Životopis
---------

Narodil sa v rodine pastora. Otec mu zomrel na tuberkulózu, keď mal Theodor päť rokov.

Chcel sa stať hudobníkom, ale na želanie matky začal študovať medicínu v nemeckom Göttingene. Študoval aj v Berlíne a roku 1852 odišiel na stáž do Viedne.

### Profesionálna kariéra

V roku 1856 sa stal asistentom známeho nemeckého chirurga Bernharda von Langenbecka v berlínskej nemocnici *Charité*. V roku 1860 sa stal profesorom chirurgie vo švajčiarskom Zürichu, v roku 1867 zakotvil vo viedenskej Všeobecnej nemocnici. Práve vo Viedni dosiahol svoje najväčšie profesionálne úspechy. Lekári - chirurgovia sústredení okolo Billrotha sa označujú aj ako "druhá Viedenská škola". 

Napísal klasické dielo *Die allgemeine chirurgische Pathologie und Chirurgie (Všeobecná chirurgická patológia a chirurgia*, vydané roku 1863*)*. Dielo bolo celosvetovo známe, vyšlo v šestnástich vydaniach a bolo preložené do desiatich jazykov. Indikácie k chirurgickým výkonom sa u Billrotha odvodzovali zo základných patofyziologických mechanizmov hojenia rán, zápalov, krvácania, regenerácie tkaniva. Bol priekopníkom viacerých nových chirurgických postupov, podporoval a aplikoval Listerovu metódu antisepsie a realizoval prax pravidelného merania telesnej teploty v období po operácii pacientov.

Medzi nové operácie a techniky úspešne realizované Billrothom patrili resekcia žalúdku, odstránenie pažeráka či premosťovanie akútnych či chronických črevných obštrukcií.

V roku 1877 uskutočnil ako prvý na svete úspešnú operáciu hrtanu postihnutého rakovinou, prvú úspešnú resekciu žalúdka vykonal v roku 1881. Prispel k rozvoju anesteziológie používaním kombinácie éteru, chloroformu a alkoholu

### Hudobník

Okrem medicíny sa venoval hudbe a spevu. Bol členom Akademického hudobného spolku vo Viedni a zboru v Bardene pri Viedni. Hral na violu, klavír a organ. O hudbe napísal knihu *Wer ist musikalisch ?* *(Kto je muzikálny?).* Medzi jeho priateľov patril hudobný skladateľ Johannes Brahms, ktorý mu venoval dva zo svojich husľových kvartetov. Zoznámili sa v roku 1860 v Zürichu a ich priateľstvo trvalo celý život.

Referencie
----------

1. ↑  PORTER, Roy. *Dějiny medicíny od starověku po současnost*. [s.l.] : PROSTOR, nakladatelství s. r. o. Praha, 2015. ISBN 978-80-7260-324-4. S. 644, 645.
2. ↑  DUDA, Miloslav. *Historie chirurgie*. [s.l.] : Univerzita Palackého, Olomouc, 2009. ISBN 978-80-244-2167-4.
3. ↑  REPLYUK, Alla. *POČÁTKY A VÝVOJ OŠETŘOVATELSKÉHO ŠKOLSTVÍ V HRADCI KRÁLOVÉ* [online]. Lékařská fakulta v Hradci Králové: Univerzita Karlova, 2006, [cit. 2021-02-28]. S. 34. Dostupné online.
4. 1 2  CODR, Milan; ČERNÝ, Jiří. *Přemožitelé času sv. 17*. Praha : Mezinárodní organizace novinářů. Kapitola Carl Theodor Billroth, s. 54-57.
5. ↑  PORTER, Roy. *Dějiny medicíny od starověku po současnost*. [s.l.] : PROSTOR, nakladatelství, s.r.o. Praha, 2015. ISBN 978-80-7260-324-4. S. 644.

Literatúra
----------

* DUDA, Miloslav: *Historie chirurgie*. Univerzita Palackého v Olomouci 2009; ISBN 978-80-244-2167-4

Iné projekty
------------

Commons
* Spolupracuj na Commons Commons ponúka multimediálne súbory na tému **Theodor Billroth**

Externé odkazy
--------------

* Christian Albert Theodor Billroth

Zdroj
-----

*Tento článok je čiastočný alebo úplný preklad článku Theodor Billroth na českej Wikipédii.*

Autoritné údaje: * BnF: 128171767
* GND: 118510916
* ISNI: 0000 0001 0911 4141
* LCCN: n83135417
* NK ČR: jn20000700176
* VIAF: 67256461
* WorldCat: lccn-n83135417